# Viquipèdia/Descobrir la Viquipèdia/Els Projectes germans de la Viquipèdia

«Le savoir n’est pas un pouvoir. C’est un trésor qui se partage.» Michel Serres

## Projectes educatius i informatius

La Viquipèdia no és l'únic projecte allotjat per la Fundació Wikimedia, encara que és el més conegut. De seguida la idea va ser imaginar una biblioteca virtual… que inclogués no només una enciclopèdia, sinó també diccionaris, textos de referència, llibres didàctics, etc. Des del 2002, els col·laboradors de la Viquipèdia han desitjat crear projectes annexos, complementaris de l'enciclopèdia. Tots aquests projectes tenen una vocació educativa o informativa. Són desenvolupats de manera col·laborativa pels seus usuaris gràcies al programari MediaWiki, segons els mateixos principis d'obertura, transparència i compartició (garantit per l'ús de llicències lliures) que la Viquipèdia.
Diverses societats de mesura d'audiència segueixen les estadístiques de trànsit dels diferents projectes. El desembre de 2009, ComScore estimava que els projectes de Wikimedia eren visitats per 365 milions d'usuaris al mes, comptats com a visitants únics (VU): un visitant només es compta una vegada en el mes.
Pràcticament tots aquests usuaris (362 milions sobre 365) havien visitat la Viquipèdia (aproximadament mig milió a la Viquipèdia en català). D'altra banda, ComScore estimava que les audiències dels altres projectes eren les següents:
* Viccionari: 10,5 milions VU
* Commons: 4,5 milions VU
* Viquillibres: 4,1 milions VU
* Viquidites: 3,2 milions VU
* Viquitexts: 2,5 milions VU
* Viquinotícies: 0,6 milions VU
* Viquiversitat: 0,5 milions VU
* Viquiespècies: 0,1 milions VU

### Viccionari

El Viccionari (en anglès Wiktionary) és un projecte multilingüe de diccionaris i tesaurus lliures, llançat el desembre de 2002. Està disponible en 170 llengües, amb més de 6 milions d'entrades. Les versions en francès i anglès són les més completes, tenint entre les dues la meitat de totes les entrades. La versió en català té unes 25.000 entrades.
L'objectiu és aconseguir un diccionari descriptiu doblement multilingüe (les entrades i les definicions són multilingües). A la llarga, hauria de tenir, per exemple, la definició en hawaià de paraules inuktitut. Les definicions són completades amb l'etimologia, pronúncia, traduccions, llistes de sinònims, antònims, homònims, etcètera.
* PORTAL: http://wiktionary.org/

### Commons

Wikimedia Commons és una mediateca en línia (inaugurada el setembre de 2004) que proposa un repertori central de fitxers lliures (imatges, sons, vídeos, àudio, etc.) de forma que puguin ser utilitzats fàcilment per tots els projectes Wikimedia, a més de ser útils per altres necessitats educatives i informatives. És un projecte multilingüe en què els col·laboradors poden participar en diferents llengües, tot i que la llengua vehicular majoritària és l'anglesa. El gener de 2010 ha arribat a sis milions de fitxers multimèdia.
El nom Wikimedia Commons està format per Wikimedia i el mot anglès commons (terrenys comunals en sentit propi, béns comuns en el sentit figurat), significant així la compartició de continguts. Contràriament als bancs d'imatges tradicionals, Wikimedia Commons és lliure. Tothom pot copiar, reutilitzar i modificar gratuïtament els fitxers disponibles a Commons sempre que es preservi la identificació de la font i de l'autor i que es mantinguin les mateixes condicions de redistribució de les còpies o dels fitxers modificats. Igual que la Viquipèdia, els texts de Wikimedia Commons es distribueixen sota doble llicència CC-BY-SA i GFDL. Les condicions de distribució de cada fitxer individual són indicades en la pàgina de descripció que l'acompanya.
* PORTAL: http://commons.wikimedia.org

### Viquillibres

Viquillibres (en anglès Wikibooks) és un projecte llançat el juliol de 2003 que proposa un fons d'obres pedagògiques lliures, encaminat a oferir un accés més ampli i posat al dia de tot el coneixement per als estudiants i professors, de l'escola a la universitat. Inclou també Viquijúnior, un projecte destinat als nens fins als 12 anys.
En total, disposa de més de 125.000 capítols de 35.000 llibres en 100 llengües. La més completa és la versió en anglès amb més de 38.000 capítols, seguida de la versió en alemany amb més de 15.000. La versió en català disposa de quasi 1.000 capítols.
* PORTAL: http://wikibooks.org

### Viquidites

Viquidites (en anglès Wikiquote) és un repertori de citacions (de personalitats, obres, discursos, peŀlícules o altres continguts intel·lectualment interessants), proverbis, mnemotècnics i eslògans, llançat el juliol de 2003.
El desembre de 2009, contenia més de 95.000 col·leccions en 88 llengües, de les quals més de 17.000 en la versió en anglès i 440 en català.
* PORTAL: http://wikiquote.org

### Viquitexts

Viquitexts (en anglès Wikisource) és un projecte multilingüe, llançat el novembre de 2003, que té el propòsit de construir un fons de texts lliures, o bé de domini públic, o bé distribuïts sota llicència lliure. Viquitexts ofereix una ample varietat de texts de literatura clàssica (novel·les, poesies, contes...), d'història (tractats, biografies...), de lleis, de filosofia, de revistes, etc.
Els documents no són creats pels internautes. Per ser integrats a Viquitexts, han d'haver estat publicats en un altre lloc (en paper o només en versió electrònica amb dipòsit legal); han de ser objectivament idèntics a l'edició de referència; i han de ser de domini públic o sota llicència lliure. També es pot tractar de traducció de texts de referència.
Gràcies als recursos editorials del wiki, els col·laboradors poden classificar els texts (per gènere, època…), facilitar sistemes de navegació entre els capítols d'un mateix document, enllaçar referències en un text, etc.
L'objectiu de Viquitexts és semblant a altres projectes de constitució de biblioteques digitals, com Europeana, la biblioteca digital europea, o Google Llibres. L'originalitat de Viquillibres es deu a la seva comunitat de voluntaris. En efecte, la major font de documents de les biblioteques digitals es troba en els documents antics. Aquests documents poden ser digitalitzats (obtenció d'una imatge), després oceritzats (obtenció d'un text). Tanmateix, l'ocerització automàtica dóna resultats variables. Només una intervenció humana permet corregir el text processat comparant-lo amb la imatge font, garantint així la fiabilitat del resultat.
El desembre de 2009, Viquitexts tenia més de 340.000 documents en 50 llengües. La versió anglesa és la més completa amb 135.000 documents. La versió en català en té més de 1.500.
* PORTAL: http://wikisource.org/

### Viquinotícies

El projecte Viquinotícies (en anglès Wikinews) va ser llançat el desembre de 2004 com a proposta alternativa lliure als llocs web d'actualitat comercials. El desembre de 2009, Viquinotícies era actiu en 28 llengües i havia produït en total més de 100.000 articles cobrint esdeveniments d'actualitat i reportatges en profunditat, tant redactats originalment per col·laboradors de tot arreu com compilacions de fonts externes. La versió més gran és en serbi, amb més de 23.000 articles, i la versió en català en comptava 450.
* PORTAL: http://wikinews.org

### Viquiversitat

Viquiversitat (en anglès Wikiversity) és un espai pedagògic virtual, col·laboratiu, lliure i gratuït, dedicat a l'estudi i a la investigació. Es va llançar l'agost de 2006 com a projecte Wikimedia en fase de proves, i dotat d'un lloc comú de coordinació multilingüe. Disposa de més de 26.000 articles en 11 llengües. La versió en català està en desenvolupament en el lloc comú multilingüe.
Malgrat el que el seu nom podria suggerir, Viquiversitat no es limita a material destinat a l'ensenyament universitari, sinó que està obert a tots els nivells d'educació i a tot tipus d'estudiant.
* PORTAL: http://wikiversity.org/

### Viquiespècies

Viquiespècies (en anglès Wikispecies) és un projecte destinat a crear un repertori central de les espècies per a la taxonomia. Viquiespècies està concebuda específicament per respondre a necessitats científiques i contenia, el desembre de 2009, més de 205.000 entrades. El projecte només existeix en anglès, però sent un repertori amb noms cultes i noms comuns vernacles es facilita la participació multilingüe.
* PORTAL: http://species.wikimedia.org/

## MediaWiki: el motor del wiki

Inicialment, la Viquipèdia utilitzava un motor wiki rudimentari escrit en Perl, anomenat UseModWiki. El 2002, Magnus Manske va desenvolupar el programari MediaWiki i es va convertir en el motor wiki de l'enciclopèdia col·laborativa. Les prestacions del programari van ser llavors millorades per Lee Daniel Crocker, i després Brion Vibber es va convertir en el desenvolupador més actiu prenent el paper de dirigent del sistema informàtic. MediaWiki està escrit en PHP, i pot funcionar igualment amb el sistema de gestió de base de dades MySQL o PostgreSQL. És un programari lliure distribuït segons els termes de la llicència GNU GPL.
El programari MediaWiki no és pròpiament un projecte de la Fundació Wikimedia. Tanmateix, Brion Vibber és avui el responsable informàtic de la Fundació. Aquesta compta, a més, amb diversos desenvolupadors de MediaWiki, i tots els projectes de la Fundació utilitzen aquest programari.
Concebut per a les necessitats de la Viquipèdia, aquest motor és avui igualment utilitzat per empreses com una solució de gestió dels coneixements i com un sistema de gestió de contingut. Inclou nombroses funcionalitats per als llocs amb vocació col·laborativa: per exemple, la gestió dels espais de noms, o també la utilització de pàgines de discussió associades a cada article. Aquest motor ha estat escollit per altres organitzacions tals com Novell, Wikitravel, Mozilla o Ekopedia.
El logotip de MediaWiki és de domini públic. Els claudàtors dobles emmarcant el gira-sol simbolitzen el codi wiki (la sintaxi utilitzada per MediaWiki per crear hiperenllaços cap a altres pàgines del wiki). És freqüent que un lector no avesat confongui altres wikis amb un projecte de Wikimedia, simplement per l'aparença similar del programari utilitzat. Generalment es trobarà a baix a la dreta dels llocs que utilitzen el programari MediaWiki, el petit logotip "powered by MediaWiki".
* PORTAL: http://mediawiki.org

## «Meta» i la comunitat virtual

Meta-Wiki, en ocasions catalanitzat Meta-Viqui però habitualment Meta, és el wiki públic utilitzat per coordinar els projectes de la Fundació Wikimedia. Establert el novembre de 2001, Meta és actualment un dels llocs de discussió per la comunitat amb llistes de discussió, pàgines de propostes sobre els projectes wiki, xat, etc.
Inicialment centrat sobre la versió en anglès de la Viquipèdia, Meta s'ha convertit en un lloc de treball multilingüe utilitzat pels col·laboradors de tots els projectes Wikimedia. Altres wikis tancades (no accessibles al gran públic) permeten coordinar les accions que requereixen una certa confidencialitat.
* PORTAL: http://meta.wikimedia.org
* ↑ Europeana és un projecte de biblioteca digital llançat per la Unió Europea. El seu objectiu és crear un patrimoni cultural europeu sota format digital, accessible per Internet i gratuït per les obres lliures de drets.
* ↑ L’OCR, sigles angleses per «reconeixement òptic de caràcters», designa els processos informàtics utilitzats per a la conversió d'imatges de text o mecanografiats en arxius de text.